Ajus võimaldaks sünkroonne  rütmiline laenglemine luua sarnaseid "suhtlusaknaid" erinevate töötlusüksuste vahel. Kirjeldatud töötlusskeemi elegantne omadus ja eelis on see, et pelgalt rütmi muutmisest piisab, et kontrollida omavahel koostööd tegevate neuronipopulatsioonide kombinatsiooni - kui töötlusüksus A muudab oma membraanipotentsiaale ühe rütmiga ja C teise rütmiga, siis võib B valida suhtlemiseks A või C, muutes lihtsalt iseenda rütmi sarnaseks ühe või teise omaga. Kuna erinev rütm tähendab erinevat sagedust, siis tuuakse siinkohal tihti raadio analoogia: ühe või teise raadiojaama kuulamiseks keerame nuppu, mis meid sobivale sagedusele sätib. See on teoreetiliselt väga ilus idee, mille kohta aga senini puudus otsene tõendusmaterjal ajust.